《离云飘叶卷得天字》
明代·林鸿

杳杳浮云暝远天，萧萧霜叶拂离筵。半空映日飘还散，万里随风去复连。

高拥片帆凝晓色，长侵野径入寒烟。送君对此难为别，无限伤心满目前。

作者简介：明福建福清人，字子羽。洪武初以人才荐，授将乐县学训导，官至礼部员外郎。性落拓不善仕，年未四十自免归。工诗，为闽中十才子之首。有《鸣盛集》。